Helmut Duckadam, sfat prețios pentru Gigi Becali: "Eu cred că nu ar fi rău ca Târnovanu să mai stea un meci, două pe bancă!"
Gigi Becali l-a criticat pe Ștefan Târnovanu după umilința cu Rapid (0-4). Ulterior, patronul a revenit la sentimente mai bune față de tânărul portar și a declarat că nu îl va scoate dintre buturi.
Nu de aceeași părare este și Helmut Duckadam. "Eroul de la Sevilla" consideră că Târnovanu ar trebui să petreacă o etapă sau două pe banca de rezerve pentru a reveni puțin cu pioarele pe pământ.
"Eu cred că nu ar fi rău ca Târnovanu să mai stea un meci, două pe bancă!"
"Cred că domnul Becali face o greșeală. Îi forțează foarte mult pe Târnovanu și mai apoi mi-e că nu o să-l mai bage în seamă, ca și în cazul lui Vlad, care nu a mai apărat de un an jumătate.
Și cu Vlad a făcut la fel, după acele prime greșeli. L-a tot forțat până la scos din teren. Eu cred că nu ar fi rău ca Târnovanu să mai stea un meci, două pe bancă, pentru a-și limpezi gândurile.
Și apoi poate reintra. Așa, să nu ajungă și Târnovanu precum Vlad, să nu mai apere", a spus Helmut Duckadam, conform Digi Sport.